ఇక ఖాయిలాల మూసివేత వేగవంతం
- కొత్త మార్గదర్శకాలకు క్యాబినెట్‌ ఆమోదం
న్యూఢిల్లీ: ఖాయిలా పడ్డ, నష్టాల్లో నడుస్తున్న ప్రభుత్వ రంగ సంస్థలను వీలైనంత త్వరగా వదిలించుకోవాలని మోడీ సర్కారు భావిస్తోంది. ఇందులో భాగంగా ఈ సంస్థల మూసివేతలో జరుగుతున్న జాప్యాన్ని నివారించేందుకు సవరించిన కొత్త మార్గదర్శ కాలకు ప్రధాన మంత్రి నరేంద్ర మోడీ నేతృత్వంలోని కేంద్ర క్యాబినెట్‌ బుధవారం ఆమోదం తెలిపింది. ఖాయిలా పడిన, నష్టాల్లో ఉన్న సంస్థలను ఒక క్రమ పద్ధతిలో నిర్ధిష్ట కాలంలో విక్రయించేందుకు చర్యలు చేపట్టేలా కొత్త మార్గదర్శకాలను సర్కారు రూపొందించారు. ఆయా సంస్థలతో పాటు వాటికి చెందిన స్థిర, చరాస్తులను వీలైనంత త్వరగా విక్రయించేలా సర్కారు కొత్త మార్గదర్శకాలను రూపొందించినట్టుగా సమాచారం. ఎయిరిండియాలో కీలక వాటా విక్రయం విషయంలో సర్కారు విఫలమైన నేపథ్యంలో ప్రభుత్వం ఈ విషయంలో చురుగ్గా పావులు కదిపినట్టుగా తెలుస్తోంది. సవరించిన మార్గదర్శకాల ప్రకారం ఖాయిలా పడిన లేదా నష్టాల్లో ఉన్న ప్రభుత్వ రంగ సంస్థలకు చెందిన భూములలో స్థానిక ప్రజలకు చౌక గృహ నిర్మాణం చేపట్టేందుకు తొలి ప్రాధాన్యతనివ్వాలని సర్కారు నిర్ణయించింది. ఇందుకు గాను గృహనిర్మాణ, పట్టణాల వ్యవహారాల శాఖకు చెందిన మార్గదర్శకాల మేరకు చర్యలు చేపట్టాలని క్యాబినెట్‌ నోట్‌లో వెల్లడించింది. ప్రభుత్వ రంగ సంస్థల శాఖ 2016 సెప్టెంబరులో జారీ చేసిన మార్గదర్శకాల స్థానంలో కొత్త మార్గదర్శకాలు త్వరలో అమలులోకి రానున్నాయి. సంస్థల మూసివేత ప్రక్రియలో మైలురాళ్లను గుర్తించి వాటిని అమలు చేసేందుకు గాను ముందుగానే సమయాన్ని నిర్దేశించుకొని.. వాటికి అనుగుణంగా సంస్థలను మూసివేస్తూ వెళ్లడమే తాజా నియమావళిలో ప్రధాన అంశంగా కనిపిస్తోంది. సంస్థల మూసివేత ఆయా పీఎస్‌యూల్లో పని చేస్తున్న ఉద్యోగులకు భారంగా మారకుండా చూసేందుకు గాను నోషనల్‌ పేస్కేల్‌ విధానంలో స్వచ్ఛంద పదవీ విరమణ కార్యక్రమాన్ని అమలు చేయాలని తాజా మార్గదర్శకాల్లో సర్కారు నిర్ణయించినట్టు తెలుస్తోంది.
మీ స్నేహితులకు రికమెండ్ చెయ్యండి